《九仙山》
明代·黄器先

昔年去看山，手扳万仞如飞猿。今年去看山，循循咫尺如蚰蜒。

彭殇老壮真倏忽，安得在世尝酡颜。武彝天寿皆往昔，九仙户牖反泫然。

为因兹山禀神秀，天池绝顶吐涓涓。昆仑瑶池此渗液，星宿下注基流元。

腴田绘地来灌溉，琪枝琳草殊翩翩。高比泰华耀南极，俯视南溟如杯盘。

九仙列坐九拳石，团团似挹池之边。樵竖相传每如此，名称至今雄九仙。

青龙玉华皆子姓，神姿异骨得奇权。上游飞驰作门户，回环百里分墙垣。

日月风雷悉经此，飞鱼宿豹藏般般。昔年宅兆居其下，尝欲祭海先河源。

偶修郡志乃搜入，招提亦与记灵园。灵台灵沼半天上，巀嶭畏忌劳间关。

非疑四愁在此处，何因平子发之叹。盖由宿昔好奇胜，功名不慕慕游山。

襄阳冠盖不愿往，愿从庞公采药还。而今老病在山下，抱朴松风听之间。

帘泉石楼不可到，安不泪下如流泉。于戏，天地可望不可即，谩期两腋习习生风翰。

作者简介：黄器先，翁源人。明世宗嘉靖年间至明神宗万历年间人。少时从黄佐学，有文名。曾任建宁训导，旋归隐山间，绝迹公庭。著有《两京赋》、《儒颐集》。清道光《广东通志》卷二八九有传。